CELEX: 32014R0410
Language: hu
Date: 2014-04-23 00:00:00
Title: A Bizottság 410/2014/EU végrehajtási rendelete ( 2014. április 23. ) a többlépcsős típus-jóváhagyási eljárás hatálya alá tartozó új könnyű haszongépjárművek CO 2 -kibocsátásának ellenőrzése tekintetében a 293/2012/EU végrehajtási rendelet módosításáról  EGT-vonatkozású szöveg

24.4.2014   
            
            
               HU
            
            
               Az Európai Unió Hivatalos Lapja
            
            
               L 121/21
            
         A BIZOTTSÁG 410/2014/EU VÉGREHAJTÁSI RENDELETE
   (2014. április 23.)
   a többlépcsős típus-jóváhagyási eljárás hatálya alá tartozó új könnyű haszongépjárművek CO2-kibocsátásának ellenőrzése tekintetében a 293/2012/EU végrehajtási rendelet módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az új könnyű haszongépjárművekre vonatkozó kibocsátási követelményeknek a könnyű haszongépjárművek CO2-kibocsátásának csökkentésére irányuló uniós integrált megközelítés keretében történő meghatározásáról szóló, 2011. május 11-i 510/2011/EU európai parlamenti és tanácsi rendeletre (1) és különösen annak 8. cikke (9) bekezdésének első albekezdésére,
   mivel:
   
               (1)
            
            
               A 692/2008/EK bizottsági rendelet (2) XII. melléklete új módszert határoz meg a többlépcsős típus-jóváhagyási eljárás hatálya alá tartozó N1 osztályú gépjárművek CO2-kibocsátásának és üzemanyag-fogyasztásának meghatározására (a továbbiakban: többlépcsős előállítású járművek). Az új módszert 2014. január 1-jétől kötelező alkalmazni, de önkéntes alapon már 2013. január 1-jétől alkalmazható.
            
         
               (2)
            
            
               Az 510/2011/EU rendelet II. melléklete B. részének 7. pontja értelmében a befejezett járművek fajlagos CO2-kibocsátását az alapgépjármű gyártójához kell hozzárendelni. Ennek előfeltétele, hogy a befejezett járművek az ellenőrzési eljárás alatt felismerhetőek legyenek, az alapgépjármű gyártóját pedig be lehessen azonosítani. Ehhez ezenfelül rendelkezni kell bizonyos adatokkal az alapgépjárműről, amelyeket a 692/2008/EK rendelet XII. mellékletében előírt új módszerrel kell meghatározni.
            
         
               (3)
            
            
               Az alapgépjárművek gyártóinak az 510/2011/EU rendelet 8. cikkének (5) bekezdése értelmében jogukban áll ellenőrizni a többlépcsős előállítású járművekre vonatkozó azon adatokat, amelyek alapján a rájuk vonatkozó fajlagos CO2-kibocsátási célértékek számítása történik. Ezért a vonatkozó adatok gyártók és Bizottság közötti cseréjére részletes rendelkezéseket kell meghatározni.
            
         
               (4)
            
            
               A tagállamok – gépjármű-nyilvántartási rendszereik egyedi sajátosságaiból és felépítéséből adódóan – a többlépcsős előállítású járművek ellenőrzéséhez nem minden estben tudják megadni az 510/2011/EU rendelet II. mellékletében részletezett összes vonatkozó adatot. A Bizottságnak ezért rendelkeznie kell azzal a lehetőséggel, hogy a gyártó által az 510/2011/EU rendelet 8. cikkének (5) bekezdése szerinti ellenőrzési folyamat részeként szolgáltatott adatokat vegye figyelembe a fajlagos kibocsátási célértékek előzetes meghatározásához.
            
         
               (5)
            
            
               A gyártóknak ezért meg kell küldeniük a Bizottság és az Európai Környezetvédelmi Ügynökség számára az olyan könnyű haszongépjárművekhez rendelt jármű-azonosító számokat, amelyeket az előző naptári évben adtak el, vagy amelyekre az előző naptári évben garanciát állítottak ki. A gyártóknak lehetőséget kell biztosítani arra, hogy az adott gépjárművekre vonatkozóan a részletes adatokat küldjék meg a Bizottságnak. Annak érdekében, hogy ezen adatokat figyelembe lehessen venni az előzetes célértékek kiszámítása során, a gyártóknak az éves adatok tagállamok általi benyújtásával egyidejűleg kell megküldeniük ezen adataikat a Bizottságnak és az Európai Környezetvédelmi Ügynökségnek.
            
         
               (6)
            
            
               A Bizottság az előzetes célértékek kiszámításához szükséges előzetes adategyüttest állít össze oly módon, hogy a tagállamok által szolgáltatott részletes adatokat összeveti a gyártók által a járműazonosító számok alapján szolgáltatott adatokkal. Azon adatrekordok esetében, amelyek vonatkozásában a két adategyüttes megfeleltethető egymásnak, a gyártónak megküldendő előzetes adategyüttesnek tartalmaznia kell a jármű-azonosító számokat is. Ha szükséges, az előzetes adategyüttesnek tartalmaznia kell azokat az adatrekordokat is, amelyek esetében a tagállami jármű-azonosító számok nem feleltethetők meg a gyártók által szolgáltatott jármű-azonosító számoknak. Ez esetben a gyártónak megküldendő adatrekordokból a jármű-azonosító számokat el kell hagyni. Az előzetes adategyüttest, a jármű-azonosító számokat kivéve, az 510/2011/EU rendelet 8. cikke (4) bekezdésének megfelelően közzé kell tenni.
            
         
               (7)
            
            
               A 293/2012/EU bizottsági végrehajtási rendeletben (3) és a személygépkocsikra vonatkozóan az 1014/2010/EU bizottsági rendeletben (4) megállapított követelmények teljes összhangjának biztosítása érdekében a hibákról való gyártói értesítésre vonatkozó követelményeket ez utóbbi rendelet előírásaihoz kell igazítani.
            
         
               (8)
            
            
               A 293/2012/EU végrehajtási rendeletet mindezeknek megfelelően módosítani kell.
            
         
               (9)
            
            
               Az e rendeletben előírt intézkedések összhangban vannak az Éghajlatváltozási Bizottság véleményével,
            
         ELFOGADTA EZT A RENDELETET:
   1. cikk
   A 293/2012/EU végrehajtási rendelet a következőképpen módosul:
   
               1.
            
            
               A 2. cikk 3. pontjának helyébe a következő szöveg lép:
               
                           „3.
                        
                        
                           »részletes ellenőrzési adatok«: az 510/2011/EU rendelet II. melléklete C. részének 2. szakaszában meghatározott részletes adatok, gyártó és – a típus, a változat és a kivitel által meghatározott – járműszéria szerinti, vagy adott esetben a jármű-azonosító számmal azonosított egyes gépjárművek szerinti bontásban.”
                        
                     
         
               2.
            
            
               A 8. cikk helyébe a következő szöveg lép:
               „8. cikk
               Az EK-típus-jóváhagyási eljárás hatálya alá nem tartozó gépjárművek
               A tagállamok tájékoztatják a Bizottságot a területükön nyilvántartásba vett mindazon gépjárművek számáról, amelyekre a 2007/46/EK irányelv 23. cikke szerint a kis sorozatban gyártott könnyű haszongépjárművek nemzeti típusjóváhagyása, illetőleg 24. cikke szerint egyedi jóváhagyás vonatkozik.
               A részletes ellenőrzési adatok összeállításakor az illetékes hatóság »A gyártó neve – A nemzeti nyilvántartásbavételi megnevezés« oszlopban feltünteti a gyártó nevét az 510/2011/EU rendelet II. mellékletének C. részében előírt formátumban, »A gyártó neve – Uniós standard megnevezés« oszlopban pedig a következők egyikét:
               
                           a)
                        
                        
                           »AA-IVA«: az egyedileg jóváhagyott gépjárműtípusok esetében;
                        
                     
                           b)
                        
                        
                           »AA-NSS«: a kis sorozatban gyártott, nemzeti szinten jóváhagyott gépjárműtípusok esetében.”
                        
                     
         
               3.
            
            
               A 10. cikk a következőképpen módosul:
               
                           a)
                        
                        
                           Az (1) bekezdés a következő albekezdéssel egészül ki:
                           „Amennyiben e cikk (3) bekezdése alapján adattovábbítás történik, a gyártó által megadott kapcsolattartó személynek jogosultnak kell lennie arra is, hogy a részletes adatokat az Európai Környezetvédelmi Ügynökség adattárába feltöltse.”
                        
                     
                           b)
                        
                        
                           A cikk a következő (3) és (4) bekezdéssel egészül ki:
                           „(3)   Az ideiglenes adatok ellenőrzése céljából a gyártók legkésőbb minden év február 28-ig megküldik a Bizottságnak az összes olyan (teljes, befejezett vagy nem teljes) könnyű haszongépjármű jármű-azonosító számát, amelyet az előző naptári évben az Unióban eladtak, vagy amelyre az előző naptári évben garanciát állítottak ki. A gyártók ezzel egyidejűleg benyújthatják a Bizottsághoz az említett gépjárműkre vonatkozóan az 510/2011/EU rendelet II. mellékletében meghatározott részletes adatokat.
                           Ezen adatokat elektronikus adatátvitel révén kell eljuttatni az Európai Környezetvédelmi Ügynökség adattárába.
                           (4)   Amennyiben a (3) bekezdés alapján a gyártók nem küldenek meg jármű-azonosító számokat és részletes adatokat, az ideiglenes fajlagos kibocsátási célértéket a tagállamok által szolgáltatott részletes adatok alapján kell meghatározni.”
                        
                     
         
               4.
            
            
               A rendelet a következő 10a. és 10b. cikkel egészül ki:
               „10a. cikk
               Gyártói értesítés a hibákról
               (1)   Az észlelt hibákra vonatkozó, az 510/2011/EU rendelet 8. cikkének (5) bekezdése szerinti értesítéshez a gyártó a Bizottság által a 8. cikk (4) bekezdésének megfelelően a tudomására hozott előzetes adategyüttest köteles alapul venni.
               A hibákra vonatkozó értesítésnek az adott gyártó felelőssége alá tartozó gépjármű-nyilvántartásokkal kapcsolatos összes adategyüttest tartalmaznia kell. Befejezett gépjárművek esetében a felelős gyártó az alapjármű EK-típusjóváhagyásáért felelős gyártó.
               A hibát az adategyüttesen belül egy külön »Gyártói észrevételek« rovatban kell feltüntetni minden egyes járműkivitel esetében, az alábbi kódok egyikét megadva:
               
                           a)
                        
                        
                           »A« kód, ha a gyártó módosította az adatokat;
                        
                     
                           b)
                        
                        
                           »B« kód, ha a gépjármű nem azonosítható;
                        
                     
                           c)
                        
                        
                           »C« kód, ha a gépjármű nem tartozik az 510/2011/EU rendelet hatálya alá vagy gyártása megszűnt;
                        
                     
                           d)
                        
                        
                           »D« kód, ha a gyártó, amelyhez az adott adatrekord hozzá van rendelve, a befejezett járműnek gyártója, de a nem teljes alapjárműnek nem.
                        
                     A b) pont alkalmazásában a gépjármű nem azonosítható, ha a gyártó nem tudja azonosítani a gépjárművet a tagállamok által megadott jármű-azonosító szám alapján, vagy az adatrekord nem tartalmazza az azonosító számot és a gépjárművet nem lehet más módon azonosítani.
               A d) pont szerinti esetben a befejezett gépjármű gyártójának egy külön »Gyártói megjegyzések« rovatban fel kell tüntetnie az alapjármű gyártójának a nevét is.
               (2)   Ha egy gyártó nem jelez hibát az (1) bekezdésnek megfelelően a Bizottság felé, vagy ha a hibákra vonatkozó értesítést az 510/2011/EU rendelet 8. cikkének (5) bekezdésében meghatározott három hónapos határidőn túl nyújtja be, az említett rendelet 8. cikkének (4) bekezdése szerint a gyártó tudomására hozott előzetes értékek véglegesnek tekintendők.
               (3)   Amennyiben az (1) bekezdés szerinti, hibákra vonatkozó értesítés gépjármű-azonosító számokat is tartalmaz, azt a 10. cikk (3) bekezdésében említett Adattárba kell továbbítani, egyéb esetben pedig törlésvédett elektronikus adathordozón kell megküldeni »Notification of error – CO2 from vans« felirattal ellátva (Értesítés hibáról – haszongépjárművek CO2-kibocsátása) a következő címre:
               
                           European Commission
                        
                     
                           Secretariat General
                        
                     
                           1049 Bruxelles/Brussel
                        
                     
                           Belgique/België
                        
                     Az értesítés elektronikus változatát tájékoztatás céljából egyúttal az alábbi elektronikus postafiókokba is továbbítani kell:
               EC-CO2-LDV-IMPLEMENTATION@ec.europa.eu
               és
               CO2-monitoring@eea.europa.eu.
               
                  10b. cikk
               Az előzetes adatok összeállítása
               (1)   Amennyiben a gyártó a 10. cikk (3) bekezdése szerint adatokat továbbít a Bizottságnak, a gyártónak megküldendő ideiglenes adategyüttesnek a következő adatrekordokat kell tartalmaznia:
               
                           a)
                        
                        
                           jármű-azonosító számokat is tartalmazó adatrekordokat azon esetekben, amikor a gyártó által a 10. cikk (3) bekezdése szerint megküldött jármű-azonosító számok megfeleltethetők a tagállamok által az 510/2011/EU rendelet II. melléklete C. részének 2. szakasza szerint megküldött jármű-azonosító számoknak;
                        
                     
                           b)
                        
                        
                           a gyártóhoz rendelhető, a jármű-azonosító számokat nem tartalmazó adatrekordokat azokban az esetekben, amikor a tagállamok és a gyártók által megküldött jármű-azonosító számok nem felelnek meg egymásnak.
                        
                     Az a) és a b) pontban említett adatrekordokat tartalmazó ideiglenes adategyüttest az 510/2011/EU rendelet 8. cikke (4) bekezdése második albekezdésének megfelelően meg kell küldeni a gyártónak.
               A 8. cikk (4) bekezdésének első albekezdésében említett központi adatnyilvántartás nem tartalmazhat adatot jármű-azonosító számokra vonatkozóan.
               (2)   A jármű-azonosító számok feldolgozása nem foglalhatja magában a jármű-azonosító számokkal összekapcsolható személyes adatok és a jármű-azonosító számok személyes adatokkal való összekapcsolására alkalmas más adatok feldolgozását.”
            
         
               5.
            
            
               Az I. melléklet helyébe e rendelet mellékletének a szövege lép.
            
         2. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2014. április 23-án.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 145., 2011.5.31., 1 o.
   
   
      (2)  A Bizottság 2008. július 18.-i 692/2008/EK rendelete a könnyű személygépjárművek és haszongépjárművek (Euro 5 és Euro 6) kibocsátás tekintetében történő típusjóváhagyásáról és a járműjavítási és -karbantartási információk elérhetőségéről szóló 715/2007/EK európai parlamenti és tanács rendelet módosításáról és végrehajtásáról (HL L 199., 2008.7.28., 1. o.).
   
      (3)  A Bizottság 2012. április 3-i 293/2012/EU végrehajtási rendelete az új könnyű haszongépjárművek nyilvántartásba vett adatainak az 510/2011/EU európai parlamenti és tanácsi rendelet szerinti ellenőrzéséről és bejelentéséről (HL L 98., 2012.4.4., 1. o.).
   
      (4)  A Bizottság 2010. november 10-i 1014/2010/EU rendelete az új személygépkocsik nyilvántartásba vett adatainak a 443/2009/EK európai parlamenti és tanácsi rendelet szerinti nyomon követéséről és bejelentéséről (HL L 293., 2010.11.11., 15. o.).
   
      MELLÉKLET
      
         
            „I. MELLÉKLET
            ADATFORRÁSOK
            
                        Paraméter
                     
                     
                        Megfelelőségi nyilatkozat (a 2007/46/EK irányelv IX. mellékletének 1. részében szereplő B. minta)
                     
                     
                        Típus-jóváhagyási dokumentáció (2007/46/EK irányelv)
                     
                  
                        Gyártó (teljes járművek)
                     
                     
                        0.5. pont
                     
                     
                        A III. melléklet I. részének 0.5. pontja
                     
                  
                        Az alapgépjármű gyártója (többlépcsős előállítású járművek)
                     
                     
                        0.5.1. pont
                     
                     
                        A VI. melléklet I. szakaszának 0.5. pontja
                     
                  
                        Típus-jóváhagyási szám
                     
                     
                        0.10. b) pont
                     
                     
                        A VI. melléklet bevezető része
                     
                  
                        Típus
                     
                     
                        0.2. pont
                     
                     
                        A III. melléklet I. részének 0.2. pontja
                     
                  
                        Változat
                     
                     
                        0.2. pont
                     
                     
                        A III. melléklet I. vagy II. része, vagy a VIII. melléklet 3. szakasza
                     
                  
                        Kivitel
                     
                     
                        0.2. pont
                     
                     
                        A III. melléklet I. vagy II. része, vagy a VIII. melléklet 3. szakasza
                     
                  
                        Gyártmány
                     
                     
                        0.1. pont
                     
                     
                        A III. melléklet I. részének 0.1. pontja
                     
                  
                        A típusjóváhagyással rendelkező jármű kategóriája
                     
                     
                        0.4. pont
                     
                     
                        A III. melléklet I. részének 0.4. pontja
                     
                  
                        Menetkész tömeg (teljes és befejezett járművek) (kg)
                     
                     
                        13. szakasz
                     
                     
                        A III. melléklet I. részének 2.6. pontja, illetve 2014. január 10-től a III. melléklet I. részének 2.6. b) pontja (értéktartomány esetén a minimumtömeget kell venni)
                     
                  
                        Menetkész tömeg (alapjármű) (kg)
                     
                     
                        14. szakasz
                     
                     
                        Az I. melléklet 2.17.1. pontja
                     
                  
                        Műszakilag megengedett össztömeg (többlépcsős előállítású járművek esetén az alapjárműre értve) (kg)
                     
                     
                        16.1. pont
                     
                     
                        A III. melléklet I. részének 2.8. pontja
                     
                  
                        Abroncsnyom – tengelytáv (mm)
                     
                     
                        4. szakasz
                     
                     
                        A III. melléklet I. részének 2.1. pontja (1)
                        
                     
                  
                        Abroncsnyom – nyomtáv (mm)
                     
                     
                        30. szakasz
                     
                     
                        A III. melléklet I. részének 2.3.1. és 2.3.2. pontja (2)
                        
                     
                  
                        Fajlagos CO2-kibocsátás (g/km) (3)
                        
                     
                     
                        49.1. pont
                     
                     
                        A VIII. melléklet 3. szakasza
                     
                  
                        Üzemanyagtípus
                     
                     
                        26. szakasz
                     
                     
                        A III. melléklet I. részének 3.2.2.1. pontja
                     
                  
                        Üzemanyag-ellátás
                     
                     
                        26.1. pont
                     
                     
                        A III. melléklet I. részének 3.2.2.4. pontja
                     
                  
                        A motor hengerűrtartalma (cm3)
                     
                     
                        25. szakasz
                     
                     
                        A III. melléklet I. részének 3.2.1.3. pontja
                     
                  
                        Villamosenergia-fogyasztás (Wh/km)
                     
                     
                        49.2. pont
                     
                     
                        A VIII. melléklet 3. szakasza
                     
                  
                        Az alkalmazott innovatív technológia vagy innovatív technológiacsoport, valamint az ilyen technológiákból eredő CO2-kibocsátás-csökkenés.
                     
                     
                        49.3. pont
                     
                     
                        A VIII. melléklet 4. szakasza
                     
                  
                        Jármű-azonosító szám
                     
                     
                        0.10. pont
                     
                     
                        A III. melléklet I. részének 9.17. pontja
                     
                  
                        Átlagos terhelés
                     
                     
                         
                     
                     
                        Az I. melléklet 2.17.2. pontja
                     
                  
      
      
         (1)  E rendelet 4. cikkének (9) bekezdése szerint.
      
         (2)  E rendelet 4. cikkének (8) és (9) bekezdése szerint.
      
         (3)  E rendelet 4. cikkének (5) bekezdése szerint.”